Klokken 13:30 bryder statsminister Lars Løkke Rasmussen næsten 17 timers tavshed i sagen om mistilliden til miljøminister Eva Kjer Hansen (V).

Her holder han nemlig et pressemøde, oplyser Statsministeriet.

Venstre-regeringen blev i går aftes kastet ud i en krise, da De Konservative udtrykte mistillid til Eva Kjer Hansen efter forløbet om landbrugspakken.

Statsministeren tweetede lidt efter klokken 20, at han havde indkaldt de blå partiledere til et møde, hvor han ville sikre, at der fortsat var et flertal bag regeringen.

Læs også : Kilder: Løkke satte regeringens overlevelse på spil under partiledermøde

Siden har Løkke forholdt sig tavs.

Ifølge DR Nyheders oplysninger gjorde statsminister Lars Løkke Rasmussen (V) det klart under gårsdagens møde i Statsministeriet med partilederne, at hele regeringen vælter, hvis De Konservative står fast på at udtrykke mistillid til Eva Kjer Hansen (V).

Dermed har statsministeren gjort sagen om landbrugspakken til et spørgsmål om selve regeringens overlevelse.